ก.ล.ต. เปิดเฮียริ่งแก้กม.ประกอบธุรกิจตัวกลาง เน้นทันสมัย-ลดภาระปชช.
ก.ล.ต. เปิดเฮียริ่งแก้กม.ประกอบธุรกิจตัวกลาง เน้นทันสมัย-ลดภาระปชช.
27 พ.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นหลักการแก้ไข พ.ร.บ. หลักทรัพย์และตลาดหลักทรัพย์ พ.ศ. 2535 และ พ.ร.บ. สัญญาซื้อขายล่วงหน้า พ.ศ. 2546 ในส่วนที่เกี่ยวกับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า เพื่อปรับปรุงกฎหมายให้สอดคล้องกับสภาพการณ์ที่เปลี่ยนไป และไม่เป็นอุปสรรคหรือภาระแก่ประชาชน รวมทั้งรองรับการกำกับดูแลผู้ให้บริการโครงสร้างพื้นฐานที่จะเข้ามามีบทบาทในตลาดทุนอันจะช่วยให้เกิดการพัฒนาธุรกิจในตลาดทุนโดยรวม
ปัจจุบันเทคโนโลยีมีการพัฒนาอย่างต่อเนื่องและรวดเร็ว ส่งผลต่อพัฒนาการของการให้บริการในตลาดทุน  ก.ล.ต. ได้พิจารณาบทบัญญัติใน พ.ร.บ. หลักทรัพย์ฯ และ พ.ร.บ. สัญญาฯ พบว่า มีบทบัญญัติที่อาจไม่เหมาะกับสภาพการณ์ที่เปลี่ยนแปลงไป อาจก่อให้เกิดข้อจำกัดในการนำเทคโนโลยีดิจิทัลมาปรับใช้ในการให้บริการของผู้ประกอบธุรกิจ เช่น การเพิ่มช่องทางการเปิดเผยข้อมูลงบการเงินของผู้ประกอบธุรกิจในตลาดทุน นอกจากนี้ บทบัญญัติในปัจจุบันยังไม่รองรับการกำกับดูแลผู้ให้บริการโครงสร้างพื้นฐานที่นำเทคโนโลยีดิจิทัลมาพัฒนาและประยุกต์ใช้ เพื่อปรับปรุงกระบวนการทำธุรกรรมในตลาดทุนให้มีประสิทธิภาพยิ่งขึ้น
ก.ล.ต. จึงมีแนวคิดเปิดรับฟังความคิดเห็นจากผู้ที่เกี่ยวข้องเกี่ยวกับหลักการแก้ไขกฎหมาย  2 ฉบับดังกล่าว จำนวน 6 เรื่อง ได้แก่ (1) การเปิดเผยข้อมูลงบการเงินและข้อมูลอื่นที่เกี่ยวข้องผ่านสื่อ (2) การกำกับดูแลผู้ถือหุ้นรายใหญ่ (3) การกำกับดูแลบุคลากรในธุรกิจตลาดทุน (4) การแต่งตั้งและขอความเห็นชอบผู้สอบบัญชีของผู้ประกอบธุรกิจ  (5) การเลิกบริษัทเมื่อมีการเพิกถอนใบอนุญาต และ (6) แนวทางกำกับดูแลโครงสร้างพื้นฐานของตลาดทุนไทย เพื่อให้ผู้ประกอบธุรกิจสามารถดำเนินการภายใต้การกำกับดูแลที่เหมาะสม และเสริมสร้างความเชื่อมั่นให้แก่ผู้ลงทุนที่มาใช้บริการได้อีกทางหนึ่ง
ทั้งนี้ ก.ล.ต. ได้เผยแพร่เอกสารรับฟังความคิดเห็นร่างประกาศในเรื่องดังกล่าวไว้ที่เว็บไซต์ ก.ล.ต. ลิงก์ https://www.sec.or.th/TH/Pages/PB_Detail.aspx?SECID=678 ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์หรืออีเมล [email protected] จนถึงวันที่ 28 ธันวาคม 2563 ทั้งนี้ สามารถติดต่อสอบถามข้อมูลเพิ่มเติมได้ที่สายด่วนศูนย์บริการประชาชน ก.ล.ต. (SEC Help Center) โทร.1207